Zoir Aliqulov bungacha Dehqonobod tumani hokimi lavozimida ishlab kelayotgan edi. Foto: Qashqadaryo viloyati hokimligi matbuot xizmati Bugun, 26 oktyabr kuni xalq deputatlari Qarshi tumani kengashining navbatdan tashqari sessiyasi bo‘lib o‘tdi. Unda tashkiliy masala ko‘rib chiqildi. Viloyat hokimligi matbuot xizmati xabar berishicha, sessiyada deputatlar Zoir Xalilovich Aliqulovni Qarshi tumani hokimi lavozimiga tasdiqlashdi. Zoir Aliqulov 1979 yilda Qarshi shahrida tug‘ilgan. Ichki ishlar akademiyasi, akademiyaning magistratura va oliy akademik kurslarini tamomlagan. Aliqulov muqaddam Qashqadaryo viloyati IIB Patrul-post xizmati va jamoat tartibini saqlash boshqarmasi boshlig‘i bo‘lgan, 2016 yilning sentabr oyidan buyon Dehqonobod tumani hokimi sifatida ishlayotgandi. 2019 yil prezident tomonidan «Sodiq xizmatlari uchun» medali bilan taqdirlangan. Qarshi tumaniga bungacha Behzodjon Yusupov rahbarlik qilib kelayotgandi, u 2022 yil fevralida Maqsuda Mustafoyeva o‘rnini egallagandi.